Balázs Ágnes

**KERESZTREJTVÉNY**

karanténdráma

NŐ (45, feleség)

FÉRFI (45, férj)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín: Lakásbelső, nappali. A férfi a kanapén fekszik, pizsamában, elhanyagolt külsővel, sört iszik. A nő a fotelban ül, melegítőben van, ölében keresztrejtvényt tart. Tavasz van, 2021 tavasza. Kint lassan besötétedik, bár ezt nem látjuk, mert a sötétítő függöny eltakarja az ablakot. A lámpa nem világít, az asztalon gyertya ég.*

NŐ „Királyi kellék”, hat betű.

FÉRFI Országalma.

NŐ Mondom, hat.

FÉRFI Jogar.

NŐ Az csak öt.

FÉRFI Palást.

NŐ Nem jó.

FÉRFI P-a-l-á-s-t. Hat betű, nem?

NŐ Igen, de van benne „r”.

FÉRFI Ezt eddig nem mondtad.

NŐ Csak most derült ki.

FÉRFI Trónus.

NŐ Az se jó.

FÉRFI Miért? T-r-ó-n-u-s, hat betű, és van benne „r”.

NŐ De a harmadik betű az „r”.

FÉRFI Ez is csak most derült ki?

NŐ Akkor derült ki, amikor beírtam keresztbe azt a

szót, hogy karantén.

FÉRFI Akkor miért nem mondtad, hogy a harmadik?

NŐ Most mondom.

FÉRFI Miért nem mondtad korábban?

NŐ Mikor korábban?

FÉRFI Mielőtt kimondtam azt a szót, hogy trónus.

NŐ Miért? Mi bajod lett attól, hogy kimondtad azt a

szót, hogy trónus?

FÉRFI Fölöslegesen dolgoztattál.

NŐ Neked az munka, hogy kimondod azt, hogy trónus?

FÉRFI Fárasztó.

NŐ Fárasztó kimondani azt, hogy trónus?

FÉRFI Az a fárasztó, hogy nem adsz elég információt ahhoz,

hogy kitaláljam a szót.

NŐ Királyi kellék, hat betű, a harmadik „r”. Elég

információt kaptál?

FÉRFI Harisnya.

NŐ Harisnya. Az neked királyi kellék?

FÉRFI A királyok hordtak harisnyát.

NŐ Nem emlékszem, hogy láttam volna harisnyát múzeumban.

Mármint olyat, amilyet a királyok hordtak volna.

FÉRFI Mert nem maradt fenn. Nálad meddig tart egy

harisnya? Hetente veszel egyet.

NŐ Én? Tudod, hogy mikor vettem utoljára harisnyát?

FÉRFI Mikor?

NŐ Egy évvel ezelőtt.

FÉRFI Mert húszat vettél egyszerre.

NŐ Húszat. Mikor vettem én húsz harisnyát egyszerre?

FÉRFI Egy évvel ezelőtt.

NŐ Hülyeség.

FÉRFI Most mondtad.

NŐ A harisnya hülyeség. Nem lehet ez a megfejtés.

FÉRFI Miért? A harmadik betű „r”.

NŐ Mikor vettem én húsz harisnyát egyszerre?

FÉRFI Akkor csak tizenötöt.

NŐ Tizenöt harisnyát? Mikor vettem én tizenöt harisnyát?

FÉRFI Tavaly ilyenkor.

NŐ Szerintem én arra emlékeznék, ha tizenöt harisnyát

vettem volna egyszerre. Nem fér ki.

FÉRFI Micsoda?

NŐ Szerinted mi? A szó. Mi nem fér ki? A… a… három

dudás!

FÉRFI Az nem fér *meg*.

NŐ Mi van?

FÉRFI A három dudás *nem fér meg* egy csárdában.

NŐ Szarom le a három dudást! Ki a francot érdekelnek?

FÉRFI Te mondtad, hogy nem férnek ki, én csak azt mondtam,

hogy nem férnek meg. Egy csárdában.

NŐ Bánom is én! Akkor maradjanak otthon!

Hogy jön ez most ide?

FÉRFI Mi?

NŐ A… a dudások.

FÉRFI Te mondtad.

NŐ Azért mondtam, mert te meg hülyeséget mondtál.

FÉRFI Milyen hülyeséget?

NŐ Azt mondtad, hogy harisnya.

FÉRFI Igen, azt. És az miért hülyeség?

NŐ Az előbb mondtam el, hogy miért.

FÉRFI A királyok hordtak harisnyát. Lehet, hogy te

hiányoztál történelemórán, de én ott voltam, és

megjegyeztem.

NŐ Mikor hiányoztam én történelemórán?

FÉRFI Amikor a harisnyát tanították.

NŐ Te meg akkor hiányoztál, amikor a számokat

tanították. A harisnya hány betű szerinted? Hat?

FÉRFI Nyilván nem annyi, különben nem ordibálnál.

NŐ Én ordibálok? Szerinted én most ordibálok?

FÉRFI Még nem.

NŐ Akkor miért mondod, hogy ordibálok?

FÉRFI Mert mindjárt ordibálni fogsz.

NŐ De te nem azt mondtad az előbb, hogy én ordibálni

fogok, hanem azt, hogy most ordibálok.

FÉRFI Mert mindig ordibálsz, ha nincs igazad.

NŐ Mikor nincs nekem igazam?

FÉRFI Például most.

NŐ Nekem nincs igazam? Miért? Ki beszél itt

hülyeségeket?

FÉRFI Én biztos nem.

NŐ Nem beszélsz hülyeségeket? Te nem beszélsz

hülyeségeket? Folyamatosan hülyeségeket beszélsz!

FÉRFI A harisnya nem hülyeség.

NŐ Ki beszél itt a harisnyáról? Nem tudsz számolni,

ember! A harisnya nyolc betű! Nyolc! És nem hat!

FÉRFI Akkor most nem ordibálsz?

NŐ De igen, most már ordibálok, mert igazam van.

FÉRFI Nekem is igazam van. Látod, megmondtam, hogy

ordibálni fogsz.

NŐ Nem azt mondtad, hogy ordibálni fogok, hanem azt

mondtad, hogy ordibáltam. Pedig akkor még egyáltalán

nem is ordibáltam.

FÉRFI De most ordibálsz.

NŐ Azért ordibálok, mert igazam van!

FÉRFI Nincs igazad.

NŐ De igazam van!

FÉRFI A harisnya hét betű.

NŐ Nyolc.

FÉRFI Hét.

NŐ Nyolc.

FÉRFI Az „ny” betű egy betűnek számít. Kétjegyű

mássalhangzó.

NŐ A keresztrejtvényben kettőnek számít, mert két külön

kockába kell írni.

FÉRFI A kocka egy térbeli geometriai alakzat.

NŐ Mi van?

FÉRFI A keresztrejtvényben négyzetek vannak.

NŐ És akkor most hova szarjak? Nem mindegy, hogy kocka

vagy négyzet? Akkor sem fér bele nyolc betű, csak

hat.

FÉRFI Akkor nem fér bele.

NŐ Mondjál mást.

FÉRFI Inkább barkochbázzunk!

NŐ Nem barkochbázok veled.

FÉRFI Miért?

NŐ Mert hülyeségekre gondolsz.

FÉRFI Melyik szó volt hülyeség?

NŐ Az összes. Hogy lehet olyat feladni, hogy

marginalizáció? Meg szubzsáner!

FÉRFI Egész este elvoltunk vele.

NŐ Az biztos. *(visszatér a keresztrejtvényhez)* Na!

Tudod, vagy nem tudod? Királyi kellék, hat betű, a

harmadik „r”.

FÉRFI *(megnyomja az r hangokat)* Karhatalom, várkapitány,

korlátlan jog.

NŐ Nem jó.

FÉRFI Minden szóban a harmadik betű „r”.

NŐ De mindegyik szó több mint hat betű. Ráadásul…

Mindegy, hagyjuk, nézzünk egy másikat. „Ágaknak,

lomboknak kerekded bokrozata.” Hat betű.

FÉRFI Sövény.

NŐ Az miért kerekded?

FÉRFI Mert kerekdedre nyírják.

NŐ És ha nem kerekdedre nyírják, hanem szögletesre?

FÉRFI Akkor az szögletes sövény.

NŐ De nem az a meghatározás, hogy ágaknak, lomboknak

kerekded vagy szögletes bokrozata, hanem az, hogy

kerekded bokrozata. Úgyhogy nem lehet sövény.

FÉRFI Akkor cserje.

NŐ Tudod, mi a cserje? Bokor.

FÉRFI Akkor lehet bokrozata.

NŐ De a cserje nem biztos, hogy kerekded. Láttál te már

bodzabokrot vagy rekettyést?

FÉRFI Rekettyést még konkrétan nem, de bodzabokrot már

igen. Az eléggé kerekded volt.

NŐ Mert kerekdedre nyírták. Tuti, hogy nem cserje a

megoldás.

FÉRFI Van belőle betű?

NŐ Mindjárt… *(megnéz egy szót keresztben)* „Fertőző

molekulacsoport, amely képes károsan megváltoztatni

egy legyengült befogadó szervezet működését.” Ez

egyszerű. Ví-rus. *(beírja)* A harmadik betű „r”.

FÉRFI Mi is volt a meghatározás?

NŐ Ágaknak, lomboknak kerekded bokrozata.

FÉRFI Hársfa.

NŐ Hársfa?

FÉRFI Dús lombja van. Kerekded. Hat betű, a harmadik „r”.

NŐ Nem egy kerekded lombozatú fát keresünk, hanem

ágaknak, lomboknak kerekded bokrozatát. Na jó, ezt is

hagyjuk. Itt van egy másik. „Pénznem.” Hat betű.

FÉRFI Forint.

NŐ Dollár is lehet.

FÉRFI Rubel.

NŐ Az öt betű.

FÉRFI Hrivnya.

NŐ Az hol van?

FÉRFI Az ukránoknál.

NŐ Az se jó.

FÉRFI Miért?

NŐ Mert az hét betű.

FÉRFI Ja, persze, a kettős mássalhangzó nálad két betűnek

számít.

NŐ Nem nálam, hanem a keresztrejtvényben. Amúgy lehet

zlotyi is.

FÉRFI Mert az hat betű?

NŐ Igen, hat.

FÉRFI Biztos vagy benne?

NŐ Biztos. Z, l, o, ty… bár a ty betű kettős

mássalhangzó, de a keresztrejtvényben két külön

kockába, pardon, négyzetbe írjuk a kettős

mássalhangzókat, és végül az i betű. Ha ezeket

összeadjuk, akkor hat betűt kapunk.

FÉRFI A „ty”-t két külön négyzetbe írod?

NŐ Igen.

FÉRFI Van a szóban „ty” betű?

NŐ Van.

FÉRFI Biztos vagy benne?

NŐ Biztos.

FÉRFI Képzeld, a zloty-t nem ty-vel írjuk, hanem t-vel, és

nincs benne „i” betű, csak ipszilon.

NŐ Úgy írjuk, hogy zloti? *(t-vel ejti)*

FÉRFI Igen. Ráadásul az „l” betű nem olyan „l”, mint

nálunk, hanem át van húzva egy picike kis vonallal,

melynek következtében nem úgy ejtjük, hogy zlotyi,

hanem úgy, hogy zvotyi. *(lágyan ejti a v-t, mint az*

*angolok a w hangot)*

NŐ Zvotyi. *(keményen ejti a v-t)*

FÉRFI Zvotyi *(lágyan ejti a v-t).* Úgy kell ejteni az

áthúzott „l” hangot, mint az angolban a double-u-t.

Zvotyi. *(lágyan ejti a v-t)*

NŐ Ez egy hatalmas baromság.

FÉRFI Pedig így van.

NŐ Hallottál már olyat, hogy bárki is úgy ejtette volna

azt, hogy zlotyi, hogy zvotyi? *(keményen ejti a v-t)*

FÉRFI Akár hallottad, akár nem, így ejtik.

NŐ Úgy, hogy zvotyi? *(keményen ejti a v-t)*

FÉRFI Úgy, hogy zvoty. *(lágy v-vel ejtve)*

NŐ *(a férfit utánozza)* Zvotyi. *(még* *lágyabban ejti a*

*v-t)* Zvotyi. Hát ez egy oltári nagy marhaság!

FÉRFI Pedig így van. Úgy kell ejteni, hogy zvotyi *(lágyan*

*ejti a v-t),* és ipszilon van a végén.

NŐ Mégis nekem volt igazam!

FÉRFI Mert?

NŐ Mert van benne „ty”.

FÉRFI Nincs benne „ty”.

NŐ De van. Úgy kell írni, hogy zloty *(úgy ejti ki,*

*ahogyan le van írva, ty-vel.)* Igaz? Áthúzott l-el, de

az most mindegy.

FÉRFI Nem mindegy, de igen.

NŐ Akkor nekem van igazam.

FÉRFI Miért is?

NŐ Mert van benne „ty”!

FÉRFI Jó, legyen benne „ty”. Add össze szépen a

betűket! Hányat kaptál? Én ötöt számolok.

NŐ Miért? A rubel hány betű? Az is öt. A lényegről

beszéljünk! Van benne „ty” vagy nincs benne „ty”?

FÉRFI Teljesen mindegy, hogy van-e benne vagy nincs, a

megfejtés nem lehet a zvotyi *(lágyan ejti a v-t).*

NŐ *(a férfit utánozza)* Zvotyi! Körberöhögnének a

lengyelek, ha ezt hallanák! *(a férfit utánozza,*

*ismételgeti)* Zvotyi! Zvotyi! Na, jó, nézzünk egy szót

keresztben. „Kormányzási forma, ahol az állami

főhatalom forrása nem a népakarat.” Ez könnyű.

Dik-ta-tú-ra. *(beírja)* Na, meg is van a pénznem

harmadik betűje.

FÉRFI Mi az?

NŐ R.

FÉRFI Akkor a forint. Egyértelmű.

NŐ Ilyen egyszerű lenne?

FÉRFI A diktatúra is egyszerű volt.

NŐ Itt valami átverés lesz… Te! A dánok mivel fizetnek?

FÉRFI Nem tudom.

NŐ És a svédek?

FÉRFI Azt sem.

NŐ És a norvégok?

FÉRFI Nem mindegy? Írd be, hogy forint, aztán haladjunk.

NŐ Szerintem mind a három országban ugyanaz a pénznem.

FÉRFI Dirham!

NŐ Tessék?

FÉRFI Dirham is lehet.

NŐ Az mi?

FÉRFI Pénznem.

NŐ Hol?

FÉRFI Az Egyesült Arab Emírségekben.

NŐ Honnan tudod?

FÉRFI Beugrott.

NŐ Kamu.

FÉRFI Nézd meg a neten!

NŐ Nincs áram. Egy hete. Elfelejtetted? Szerinted

fejteném ezt a kurva keresztrejtvényt, ha lenne net?

FÉRFI Nem egyedül fejted.

NŐ Ki mondta, hogy egyedül fejtem?

FÉRFI Te.

NŐ Nem azt mondtam, hogy egyedül fejtem, csak azt, hogy

fejtem.

FÉRFI Együtt velem.

NŐ Igen. És?

FÉRFI Akkor azt kellett volna mondani.

NŐ Mit?

FÉRFI Hogy együtt fejtjük. Közösen.

NŐ Miért? Mit mondtam?

FÉRFI Azt, hogy egyedül fejted ezt a kurva

keresztrejtvényt.

NŐ Olyat mondtam, hogy kurva keresztrejtvény, de azt nem

mondtam, hogy egyedül fejtem. Amúgy meg tényleg

egyedül fejtem, mert te eddig még nem fejtettél meg

belőle semmit.

FÉRFI Mert mindig tovább lépsz, mielőtt megfejthetnék egy

szót.

NŐ Azért lépek tovább, mert nem fejted meg.

FÉRFI Ha mindig tovább lépsz, akkor sosem fogjuk

megfejteni.

NŐ Majd visszatérünk később. Amikor már több betű

meglesz a szavakból.

FÉRFI Mit is keresünk?

NŐ Hogyhogy mit?

FÉRFI Miért fejtjük ezt az izét?

NŐ Hogyhogy miért?

FÉRFI Mi jön ki? Megint valami idióta poén?

NŐ Miért? Az egész jó volt, hogy… *(idézi a viccet)*

Elmentem a jósnőhöz, és megkérdeztem, hogy milyen

lesz az évem. Azt mondta, nem lesz gáz… és lehet,

hogy villany sem. *(hosszan, hisztérikusan nevet)*

FÉRFI *(komoly marad)* Szóval… megint egy vicc?

NŐ *(megnyugszik, megnézi)* Idézet. A Három nővérből.

Csehov.

FÉRFI Megvan már belőle valami?

NŐ Annyi, hogy *idő*… meg *szenvedés*.

FÉRFI Akkor ez is vidám lesz.

NŐ Csehov írt vidám dolgokat is.

FÉRFI Például a Három nővért.

NŐ Nem pont arra gondoltam.

FÉRFI Pedig vígjátéknak szánta.

NŐ Nagyon vicces!

FÉRFI Nem vicc. Tényleg. Vígjáték volt eredetileg.

NŐ A három nővér?

FÉRFI Igen, a három nővér.

NŐ Hogy lenne már vígjáték, hogy három nő szenved egy

házban összezárva?

FÉRFI Azért történik ott más is.

NŐ Igen. Tűzvész, párbaj, halál. Játszottam Olgát,

tudom, hogy miről beszélek.

FÉRFI Játszottad? Mikor?

NŐ Gimnazista koromban. Diákszínjátszón. Megkaptam a

legjobb mellékszereplő díját! Még ma is emlékszem a

szövegére: „Istenem, mi volt ez? Alighanem az egész

Korszakov… - *vagy milyen utca -* porig égett. Szegény

Fegyotyúknak… - *vagy hogy hívják -*, mindene elégett.

Semmije sem maradt.” Tényleg nagyon derűs darab.

FÉRFI Attól, hogy te nem nevettél rajta, még lehet

vígjáték.

NŐ Mert nekem nincs humorom?

FÉRFI Mondtam ilyet?

NŐ Igen, most mondtad.

FÉRFI Azt mondtam, hogy nincs humorod?

NŐ Azt mondtad, hogy attól, hogy én nem nevetek valamin,

az még lehet humoros.

FÉRFI Miért? Nem így van? Csak az lehet humoros, amin te

nevetni tudsz?

NŐ És csak az lehet dráma, amin te drámázol?

FÉRFI Min drámázok én?

NŐ Mindenen.

FÉRFI Egyet mondj!

NŐ Meleg a sör.

FÉRFI Na, az tényleg dráma. Kiolvadt az a tetves hűtő.

NŐ Nincs meccs a tévében.

FÉRFI Hát ez az! Se tévé, se meccs. Még az ismétlés is jobb

volt a semminél.

NŐ Nem tudsz focizni a haverokkal.

FÉRFI És sörözni sem tudunk! Ez tényleg szomorú…

NŐ Nem jutottál el Madridba.

FÉRFI Élőben láthattam volna egy Real Madrid meccset!

Ráadásul tudod melyiket?

NŐ. El ne mondd még egyszer!

FÉRFI Lejátszották nélkülem. Szerinted ez nem dráma?

NŐ Nem tudsz borotválkozni.

FÉRFI Na, speciel ez engem nem zavar.

NŐ De engem igen. Úgy nézel ki, mint egy ősember. Vagy

mint a Robinson Crusoe, a lakatlan szigeten.

FÉRFI És? Nem mindegy? Ki lát?

NŐ Én. Tudom, hogy az nem számít. Nézz rám! Mindennap

megfürdöm, mindennap tiszta ruhát veszek fel,

háromnaponta megmosom a hajamat. Megtisztellek azzal,

hogy nem büdösen és koszosan élek itt veled, mint egy

hajléktalan.

FÉRFI Mert én úgy nézek ki, mint egy hajléktalan?

NŐ Igen. Pont úgy nézel ki. Meg úgy is, mint egy

alkoholista. Mint egy hajléktalan alkoholista. Nagyon

szexi vagy. Mindig felizgulok, amikor csak rád nézek.

FÉRFI Nem látom az eredményét…

NŐ Szerinted izgató egy depressziós férfi? Egy büdös,

depressziós férfi?

FÉRFI Büdös vagyok?

NŐ Hetente egyszer lecserélhetnéd a pizsamádat.

FÉRFI Tiszta.

NŐ Egész nap abban vagy.

FÉRFI Mert fogalmam sincs, hogy mikor van nappal, és mikor

van éjszaka.

NŐ Nézz ki az ablakon!

FÉRFI El van húzva a sötétítő függöny.

NŐ Hogy ne lássanak be a szomszédok. Mi közük hozzá,

hogy mit csinálunk?

FÉRFI Kit érdekel, hogy mit csinálunk?

NŐ Mindenkit! Az egész házat! Mást se csinálnak

unalmukban, csak bámulnak be az ablakon.

FÉRFI Ha elhúznád a függönyt, akkor nem kéne nappal is

égetni a gyertyát.

NŐ Nem húzom el.

FÉRFI Spórolhatnánk.

NŐ Te mindenen spórolnál, csak a sörön nem. Meg a

pálinkán.

FÉRFI Valami öröm nekem is kell.

NŐ Nekem is kellene… De nem fogok rúdtáncolni neked

azért, hogy végre észrevegyél.

FÉRFI Észre vagy véve. Egyfolytában itt vagy.

NŐ Tudod te jól, hogy értem…

FÉRFI Akkor mégiscsak rúdtáncolnod kéne. Csak ne ebben a

mackónadrágban.

NŐ Tudod még egyáltalán, hogyan kell… meg hova is kell?

FÉRFI Fáradt vagyok.

NŐ Mitől? Egész nap nem csinálsz semmit.

Heverészel a kanapén, meg órákat ülsz a vécén.

FÉRFI Az egyetlen hely, ahová nem jössz utánam.

NŐ Mert én mindenhova utánad megyek.

FÉRFI Mindenhol ott vagy, és mindenbe beleszólsz.

NŐ Mibe szólok bele?

FÉRFI Mindenbe. Még azt is megmondod, hogy mikor vegyek

levegőt.

NŐ Jaj de sajnállak! Hű, de rossz lehet neked! Eléd

teszem a kaját, mosok rád, főzök rád,

körbeporszívózlak, mert még akkor sem mozdulsz meg,

amikor takarítok, de majd igyekszem, hogy a jövőben

mindezt kussolva csináljam.

FÉRFI Nem fog menni.

NŐ Te tényleg elvárnád, hogy kussolva takarítsak? Mi

vagyok én? Cseléd?

FÉRFI Még akkor is beszélsz, amikor alszom. Látod, hogy

alszom, mégis beszélsz hozzám.

NŐ Hogyan hallod, ha alszol?

FÉRFI Úgy, hogy felkelek rá.

NŐ Addig alszol, ameddig csak akarsz.

FÉRFI Pontosabban addig, ameddig te hagyod.

NŐ Reggel soha nem beszélek hozzád. Ahhoz, hogy

beszélni tudjak, meg kell innom három bögre kávét.

FÉRFI Csak trappolsz, meg csapkodsz, meg csörömpölsz a

tányérokkal.

NŐ Reggelit csinálok. Neked. De bocs, abbahagyom, majd

eszed, amit találsz.

FÉRFI Tudtam, hogy meg fogsz sértődni. Ha megmondom az

igazat, mindig megsértődsz.

NŐ Nem sértődtem meg. Nincs több reggeli. Megbeszéltük.

És tudod mit? Ebéd se lesz. Meg vacsora se. Kiveszem

a szabit. Egy éve gürizek itt, ahelyett, hogy

döglenék a kanapén reggeltől estig, ahogyan te

csinálod.

FÉRFI Mondjuk, azért mást is csinálok.

NŐ Például?

FÉRFI Leviszem a szemetet.

NŐ És még?

FÉRFI Megszerelem a csapot.

NŐ Egyszer megszerelted. Öt hónappal ezelőtt.

FÉRFI Bevásárolnék, ha hagynád.

NŐ Még szép, hogy nem hagyom! Hogy összevásárolj minden

baromságot, elköltsd a pénzt fölösleges vacakokra.

Mit is vettél, amikor beteg voltam? Horgászbotot,

meg… meg… mi a francot?

FÉRFI Harcsázó orsót.

NŐ Azt! Ezekre most tényleg nagy szükségünk van!

FÉRFI Le voltak értékelve.

NŐ Persze, hogy le voltak értékelve, mert értelmes ember

nem költ most ilyen hülyeségekre. Értelmes ember csak

kajára költ. Meg piára. És most nem a sörre meg a

pálinkára gondolok.

FÉRFI Azért ennél értelmesebb dolgokra is lehetne költeni.

NŐ Például?

FÉRFI Könyvekre.

NŐ Minden ott van a neten.

FÉRFI Nincs minden ott, és nincs is net.

NŐ Pillanatnyilag.

FÉRFI Már egy hete.

NŐ Tele vagyunk könyvekkel. Olvasd azokat!

FÉRFI Az összes könyvemet kiolvastam.

NŐ Válassz az én könyveim közül!

FÉRFI Oké. Várj csak, melyiket is, melyiket is… Az

intimtornát? Vagy azt a feng shui-s lakberendezést?

Esetleg egy vegán szakácskönyvet? Ja nem, megvan! Azt

a könyvet kérném szépen, amelyik felébreszti a bennem

szunnyadó óriást. Azzal már régóta szemezek a

hálószobában.

NŐ Elolvashatnád! Rád férne! Én legalább nem vagyok

kedélybeteg, mert lekötöm magam, mert fejlesztem

magam, és jártatom az agyam, hogy mit kellene

csinálni, hogy túléljük ezt az egészet.

FÉRFI Ülni kell a seggünkön. Nem olyan bonyolult.

NŐ Ülni kell a seggeden, de közben használhatod az

agyadat. Kitalálhatod, hogy mi lesz majd akkor,

amikor ennek az egésznek vége lesz. Kitanulhatsz egy

új szakmát. Lehetnél például lakberendező.

FÉRFI Lakberendező. Miért pont lakberendező?

NŐ Mert arra most szükség van. Az emberek otthon ülnek,

megunják a nappalijukat, és átrendeztetik egy

szakemberrel. Te meg átrendezed a feng shui szerint.

FÉRFI Az előbb azt mondtad, hogy értelmes emberek most nem

költenek hülyeségekre.

NŐ Miért hülyeség átrendezni a nappalit?

FÉRFI A nappalit átrendezni alapvetően nem hülyeség, de az

igen, ha fizetnek is érte.

NŐ Ha neked fizetnek, akkor az nem hülyeség. Nem tudnál

egy kicsit élelmesebb lenni?

FÉRFI Én szeretem a munkámat.

NŐ Nincs munkád.

FÉRFI De van, csak átmenetileg nem dolgozom.

NŐ Nincs munkád. Fogd már föl, hogy vége. A

filmgyártásnak annyi, a vendéglátásnak annyi, meg a

turizmusnak is annyi.

FÉRFI Mi közöm a turizmushoz meg a vendéglátáshoz?

NŐ Látod? Pont ez a baj. Hogy mindenki csak a saját

megélhetésével foglalkozik. Te nem sajnálod a

pincéreket meg az idegenvezetőket?

FÉRFI Nem. Én magamat sajnálom.

NŐ Gratulálok!

FÉRFI Engem az érdekel, hogy mikor forgathatom le a

filmemet.

NŐ Ha majd nyugdíjba mész, akkor.

FÉRFI Akkor sem leszek lakberendező. Nem érdekelnek a

bútorok. És nem érdekel mások nappalija.

NŐ Jó, akkor majd éldegélünk az én nem létező

fizetésemből. Szerinted mikor költenek legközelebb

az emberek virágra? Örülnek, ha luk van a seggükön.

FÉRFI Miért nem fejtjük inkább a keresztrejtvényt?

NŐ Vagy életem végéig online fogok jógát tartani?

Persze, becsüljem meg magam, örüljek, hogy legalább

ezt kitaláltam, hogy legalább ezt tudom csinálni,

vagyis csak tudtam, mert egy hete már ezt se

tudom, mert kikapcsolták az áramot, és ki tudja, hogy

meddig nem lesz még netünk! De nem baj, ez sem baj,

maradjak pozitív, induljak el befelé, mert kifelé

úgysem tudok, meditáljak, óm, óm, meg csináljak

kovászt, és süssem jókedvűen a kenyeret, aztán

posztoljam is, hogy lám, lám, milyen profi vagyok már

a kenyérsütésben, miközben gyűlölök sütni, és

gyűlölök főzni, és hányingert kapok, ha be kell

lépnem a konyhába! Én a virágokhoz értek! Vissza

akarom kapni a virágaimat! Az üzletben akarok lenni,

és beszélgetni akarok, és kávézni akarok, és

színházba akarok járni, és moziba akarok menni, és

étteremben akarok ebédelni, és találkozni akarok a

barátaimmal, és utazni akarok, és nem ufókat akarok

látni az utcán, hanem embereket, és nekem senki ne

mondja, hogy neki ez jó, meg hogy megtalálta a

középpontját, és hogy legyek pozitív, mert átharapom

a torkát! Hogyan maradjak pozitív, miközben ezrek meg

ezrek halnak meg naponta? Hogyan induljak el befelé,

miközben görcsben van a gyomrom, hogy mikor hal meg

az anyám? *(egyre kétségbeesettebb)* Egy hete nem

tudom, hogy él-e vagy hal-e a fiam! Egy hete nem

tudok semmit az anyámról! Nyilván nem érti, hogy

miért nem hívom, lehet, hogy kimászkál otthonról,

lehet, hogy betegen fekszik, és nem tud segítséget

hívni, és azt hiszi, hogy cserbenhagytam…

FÉRFI Telefonál a szomszédja, ha baj van…

NŐ Hogy hívjon fel, ha lemerült a telefonom? *(felveszi a*

*cipőjét)*

FÉRFI Mit csinálsz?

NŐ Megyek. Elutazom az anyámhoz. És felugrom a gyerekhez

is.

FÉRFI Kijárási tilalom van.

NŐ Nem érdekel. Lőjenek le! Akasszanak fel! Senki nem

fogja megakadályozni, hogy megnézzem a fiamat és az

anyámat! *(felveszi a kabátját)*

FÉRFI *(elállja a kijáratot)* Nem mehetünk ki, csak a

közértbe, és a gyógyszertárba. És oda is csak

délelőtt.

NŐ Nem érdekel. *(pakol a táskájába)*

FÉRFI Igazoltatni fognak.

NŐ Igazoltassanak.

FÉRFI Nem járnak a vonatok.

NŐ Megyek busszal.

FÉRFI A buszok sem járnak. Nem jár semmi. Üres az utca. Te

is tudod, hogy nem mehetsz sehova!

NŐ Igenis kimegyek. Igenis elmegyek az anyámhoz. És

elmegyek a fiamhoz is. És megölelem őket, és

megcsókolom őket! És magamhoz szorítom őket! Mert még

élnek, mert még én is élek, és még megtehetem. *(ki*

*akar menni az ajtón)*

FÉRFI Nem mész sehova! *(megállítja a nőt, dulakodnak)*

NŐ Engedj ki! Eressz már el! Téged nem érdekel, hogy mi

van a gyerekeddel?

FÉRFI Hogyne érdekelne.

NŐ Akkor hogy tudsz ilyen nyugodt maradni? Miért nem

csinálsz már végre valamit?

FÉRFI *(kiabál)* Mit? Mit csináljak? Mi a francot csináljak?

Be vagyok zárva ebbe a kibaszott lakásba!

Hol az ellenség? Kit kell megölni? Kicsinálni…

széttrancsírozni…

NŐ Nem lesz munkád. Az a legnagyobb ellenség.

FÉRFI Egy éve nincs munkám. Hadd ne kezdjek most ezen

szorongani!

NŐ Jó, akkor ne szorongj, élj csak bele a világba, majd

csak lesz valahogy. Dögölj a kanapén, költsd a pénzt

hülyeségekre, vásárolj horgászbotot, meg harcsázó

lófaszt… Tudod mit? Ha ennek vége lesz, akkor majd

felavathatod a horgászbotodat. Lejárhatsz szépen

pecázni a Duna-partra, és kifoghatod a napi betevőt.

Más kajánk úgyse lesz.

FÉRFI Vadászni is elmegyek. Hozok neked mamutot.

NŐ Nem viccelek. Nem lesz pénzünk. Felfogtad? Nem lesz

egy büdös kanyink se. Tudod, mennyi van a számlánkon?

Húszezer forint. Egyszer lemegyünk a közértbe, és

annyi. Vége. Konyec. Nincs tovább.

FÉRFI *(döbbenten)* Húszezer forint?

NŐ Már annyi se.

FÉRFI Két hete még kétszázezer volt.

NŐ Azt csak úgy mondtam.

FÉRFI Hová tűnt kétszázezer forint?

NŐ Megzabáltad.

FÉRFI Én? Egyedül?

NŐ Akkor megzabáltuk. Ketten.

FÉRFI Mit csináltál annyi pénzzel?

NŐ Szerinted?

FÉRFI Komolyan kérdezem. Hová tűnt el másfél millió forint?

Annyi volt a számlánkon egy évvel ezelőtt: másfél

millió forint.

NŐ Szerinted hová? Miből vásároltam be? Miből főztem

kaját? Miből vettem neked a söröket?

FÉRFI A legolcsóbb sört iszom! Azt is melegen! Te

komolyan eltapsoltál másfél millió forintot?

NŐ Na, ezért kár, hogy nem jársz közértbe, mert

fogalmad sincs róla, hogy mennyire elszabadultak az

árak. Tudod te, mennyibe kerül egy kiló liszt?

FÉRFI Akkor ne vegyél lisztet. Azt vedd, ami olcsó.

NŐ Ha nem veszek lisztet, akkor nem tudok kenyeret

sütni. A kenyér még drágább, horror árak vannak.

FÉRFI Akkor nem eszünk kenyeret. Eszünk, amit tudunk.

NŐ Féléve könyörgök, hogy találj ki valamit!

Féléve magyarázom, hogy neked is dolgoznod kéne, mert

a jógából nem tudunk ketten megélni.

FÉRFI Persze, hogy nem tudunk, mert te az anyádnak is

utalsz, meg a gyereknek is utalsz, meg mindenkinek

utalsz, aki csak rászorul.

NŐ Neked mindegy, hogy kivel mi van. Igaz? A gyerek

éljen meg a segélyből, az anyám meg haljon éhen a

nyugdíjából. Téged csak az érdekel, hogy a söröd

meglegyen, meg hogy nézhesd a hülye meccseidet, te

leszarod, hogy mi van körülötted, hogy másoknak annyi

sincs, mint neked. De engem igenis érdekelnek a

többiek, engem érdekel a családom, érdekelnek a

barátaim, és én segíteni fogok nekik, és adni fogok

nekik, amíg csak képes vagyok rá, és amíg még van

miből.

FÉRFI De nincs! Most mondtad, hogy nincs. Most aztán

megnézheted, hogy ki fog rajtunk segíteni! Te… te

soha nem hallgatsz rám! Olyan vagy… mint egy

elszabadult hajóágyú! Hiába mondok bármit, te

csak mész a saját fejed után. Ha hagytad volna, hogy

én osszam be a pénzt, akkor még lenne a

számlánkon, abban kurvára biztos lehetsz!

NŐ Kitől sajnálod a pénzt? A gyerekedtől? Vagy az

anyámtól? Ha egy hétig nem eszem semmit, akkor is

utalok nekik, amíg van! Egy falat nem menne le a

torkomon, ha tudnám, hogy ők éheznek. Beleőrülök a

gondolatba, hogy nem tudok gondoskodni róluk!

FÉRFI Halálra izgulod magad az anyád miatt, pedig ő szarik

mindenre, szarik a tanácsaidra, és folyamatosan

kijárkál! Ha nem vallja be neked, akkor is tudod,

hogy kijárkál. Az összes nyugdíjas beindult, amint

meghallotta, hogy kijárási tilalom van. Nem lehet

kimenni? Hát akkor hajrá, gyerünk, járjuk végig az

összes boltot a környéken, nekünk ne mondja meg

senki, hogy mit csinálhatunk és mit nem! Túléltük a

háborút, túléltük ötvenhatot, nehogy már egy vírustól

összefossuk magunkat! Aki eddig otthon jajgatott,

mert megmozdulni sem tudott az ízületei nyavalyái

miatt, most az is túrázni indul, bemegy az összes

boltba, amit csak nyitva talál, és az egész

lakótelepnek bevásárol! Mi meg itthon dekkolunk egy

éve bezárva, itt rohadunk azért, hogy ők, az öregek

túléljék ezt az egészet. Mi nem fogjuk túlélni, mi,

akik dolgozhatnánk! Be fogunk kattanni, be fogunk

csavarodni, megdöglünk infarktusban vagy rákban, ők

meg élnek nyugodtan, kapják a nyugdíjat, mászkálnak a

napsütésben, mert nekik már úgyis mindegy, ha

meghalnak, hát meghalnak, éltek eleget, nekik már

semmi nem számít! Mi meg dögöljünk éhen, mert nekünk

nem jár semmi, még a nyomorult segély se jár, mert

voltunk olyan faszok, voltunk olyan meggondolatlan

barmok, hogy saját vállalkozásba fogtunk!

NŐ Nem járkál ki az anyám! Megígérte, hogy otthon marad!

FÉRFI Fokhagymát dugnak a fülükbe, fogják a banyatankot, az

akciósújságot, a járókeretet, és mennek, mennek…

*(mint egy nyugdíjas, halad a képzeletbeli*

*járókerettel)*

NŐ Otthon ül, és nincs semmi baja!

FÉRFI *(mint egy nyugdíjas, felkapaszkodik a képzeletbeli*

*járókerettel a kanapéra, ott halad tovább)* Nincs már

hely a temetőben? Kit érdekel? Ihaj-csuhaj! Sose

halunk meg!

NŐ Neked könnyű! Neked már nem kell aggódnod!

FÉRFI *(mint egy nyugdíjas, a fotelba lép, majd*

*felkapaszkodik az asztalra)* Megmászom a Kékestetőt!

Kibaszok az egész világgal!

NŐ Boldog lehetsz! Két éve meghalt az anyád!

FÉRFI *(hirtelen kilép a játékból)* Kösz. *(ácsorog az*

*asztalon, majd lemászik, leül a kanapéra)*

NŐ Bocs… Nem úgy gondoltam…

*Hallgatnak. A nő tétován ácsorog.*

FÉRFI Ott voltam… mellette…

NŐ Igen, tudom. Ne haragudj!

FÉRFI *(mellkasára teszi a kezét, nehezen veszi a levegőt)*

NŐ Ne…

FÉRFI *(zihál)*

NŐ Ne csináld…

FÉRFI Jön… jön… *(zihál)*

NŐ Hozzak vizet?

FÉRFI A kezed!

NŐ Itt vagyok! *(a férfi mellé ül, megfogja a kezét)*

FÉRFI Ne engedd el! *(zihál)*

NŐ Nem engedem.

FÉRFI Szorítsd…

NŐ Itt vagyok. Szorítom. Nincs semmi baj.

FÉRFI *(zihál)* Nem kapok… levegőt…

NŐ Lélegezz nyugodtan. Beszív, kifúj…

FÉRFI *(hangosan veszi a levegőt)*

NŐ Beszív, kifúj… Beszív, kifúj… Beszív, kifúj…

FÉRFI *(lassan megnyugszik)*

NŐ Jobb egy kicsit?

FÉRFI *(erőtlenül)* Ühüm.

NŐ Hozzak vizet?

FÉRFI Maradj itt!

NŐ Jó.

FÉRFI Nem mész sehova?

NŐ Nem megyek.

FÉRFI Nem mész ki?

NŐ Nem megyek.

FÉRFI Akkor vedd le a kabátod!

NŐ *(leveszi a kabátját)*

FÉRFI Fejtsük tovább…

NŐ Jó. *(ölébe veszi a rejtvényt)* „Teljes fogfelszínt

befedő fogpótlás.” Hat betű, a harmadik „r”.

*Hallgatnak. A férfi gondolkodik, a nő maga elé réved.*

FÉRFI Porcelán.

NŐ *(felriad a gondolataiból)* Tessék?

FÉRFI Fogpótlás, porcelán.

NŐ Nyolc betű. Nem jó.

*Hallgatnak.*

FÉRFI Arany.

NŐ *(felriad a gondolataiból)* Tessék?

FÉRFI Fogpótlás, arany.

NŐ Öt betű, nem jó.

*Hallgatnak.*

FÉRFI Amalgám.

NŐ *(maga elé révedve)* Az allergiát okoz.

FÉRFI Tessék?

NŐ *(maga elé révedve)* Akkor már inkább a porcelán.

FÉRFI Tessék?

NŐ *(felriad a gondolataiból, a férfira néz)* Jobban vagy?

FÉRFI Ühüm.

NŐ Hozzak vizet?

FÉRFI Pálinkát.

NŐ Jó, de csak egy kicsit. *(odaadja a rejtvényt a*

*férfinak, kimegy)*

*A férfi nézi a rejtvényt, beír egy-egy szót. A nő*

*visszajön, kezében pálinkásüveg és egy stampedlis pohár.*

FÉRFI Már csak pár betű hiányzik az idézetből.

NŐ Igen, mindjárt kijön a megfejtés.

FÉRFI Azt mondtad, hogy csak két szó van meg belőle.

NŐ Azt akartam, hogy tovább tartson. Ez az utolsó

keresztrejtvény.

FÉRFI Az utolsó?

NŐ Igen. *(nyújtja a pálinkát és a poharat)* Tessék!

FÉRFI Kösz. *(tölt magának, iszik)* Nézzük, milyen vicceset

írt Csehov. *(olvassa, közben kiegészíti a betűket)*

„Jön majd idő…

NŐ *(együtt mondja az idézetet a férfival)*

FÉRFI …mikor mindnyájan megtudjuk, miért mindez, miért ez a

sok szenvedés, s akkor nem lesz többé titok.”

*A nappaliban felgyullad a villany.*

NŐ Te! Visszajött az áram!

FÉRFI Végre! Hűtsd be a sörömet!

NŐ Előbb felhívom az anyámat, ha nem haragszol. *(bedugja*

*a telefon töltőjét a konnektorba)* Nézd meg a híreket!

FÉRFI Hol a laptop?

NŐ *(mutatja)* Ott. Kíváncsi vagyok, hogy mi történt a

nagyvilágban.

FÉRFI Elmondta a Zsóka néni. *(bekapcsolja a laptopot)*

NŐ Hagyd már azt a bolond öregasszonyt. Állandóan a

kitelepítésről vakerál. Szerinted észrevette, hogy

eltelt azóta hetven év? Laposkúszásban kéne

közlekednem az ablaka előtt, eddig minden egyes

alkalommal elkapott, amikor vásárolni indultam. És

akkor felteszi a lemezt: csengőfrász, személyi

kultusz, koncepciós per… Félóránál hamarabb egyszer

sem szabadultam. *(tárcsáz a telefonon)* Kicsöng!

*(várakozik, egyre idegesebb)* Nem veszi fel! Nem veszi

fel! Hallod?

FÉRFI Biztosan vécén van.

NŐ Vedd már fel! Anya! Vedd fel a telefont!

*(hisztérikusan)* Vedd már fel azt a kurva telefont!

Biztos elvitték a mentők!

FÉRFI Miért kell mindjárt a legrosszabbra gondolni?

NŐ Azért, mert nem veszi fel. Este van, nem mehetett

sehova. *(szinte sírva)* Vedd fel, kérlek! Ne őrjíts

meg, anya! Vedd fel a telefont! Anya! Anya!

*(hirtelen hangnemet vált)* Anya! Hol voltál? Már egy

órája csöngetlek! Vécén?

FÉRFI Mondtam! *(olvasni kezdi a híreket)*

NŐ Jó, semmi baj, csak megijedtem. Nem volt áram.

Nálunk. Egy hétig. Nem tudtalak hívni, lemerült a

telefonom. Jól vagy? Nem vagy beteg? Minden rendben?

Igen, mi is jól vagyunk. Majd visszahívlak, de most

gyorsan felhívom Tomit is. Vele se beszéltem egy

hete. Vigyázz magadra! Puszi! Puszi! *(puszikat dob a*

*telefonba, leteszi, majd tárcsáz)* Te! A Tomi ki van

kapcsolva!

FÉRFI Próbáld újra.

NŐ *(tárcsáz)* Most kicsöng! *(várakozik)* Nem veszi fel.

Nem veszi fel. Hallod? Nincs otthon. Biztos kórházban

van. Biztosan bevitték a kórházba. Kórházban van, és

nem tudott értesíteni. Hallod, amit mondok? Mondjál

már valamit!

FÉRFI Mindjárt felveszi, nyugi.

NŐ És ha már nem is él? Tomi! Kisfiam! Tomikám! Tomi!

*(hirtelen hangnemet vált)* Tomi! Miért nem vetted fel

a telefont? Halálra rémítettél! Mit csináltál?

Töltötted a telefont? Nálad se volt áram? Egy hétig?

Nálunk se volt. Most kapcsolták vissza. Minden

rendben? Egészséges vagy? Van mit enned? Mit főztél?

Káposztát? Káposztalevest? Az finom. Jól! Mi jól

vagyunk. Apád is. Nem… nem depressziós. Csak egy

kicsit. Megviselte, hogy nem volt áram, de

elfoglaltuk magunkat. Keresztrejtvényt fejtettünk.

Hogy? Persze, edd meg, majd visszahívlak.

Jó étvágyat! Puszi! Puszi! *(puszikat dob a*

*telefonba, leteszi)*

FÉRFI *(döbbenten bámulja a monitort)*

NŐ Na? Mi történt? Olvasd a híreket!

FÉRFI Vége.

NŐ Minek?

FÉRFI A karanténnak.

NŐ Tényleg?

FÉRFI Megvan az oltóanyag.

NŐ Hát ez csodálatos! Szabadok vagyunk?

FÉRFI A karanténnak vége.

NŐ Igen, ezt már mondtad.

*Katonazene hallatszik a laptopból. A zene felerősödik, irreálisan hangos lesz, mintha egy téren dübörögne. Egy férfi hangját halljuk a távolból, lelkesítő szónoklat hangzik el, de csak a szavak ritmusát érzékeljük, a zene túlharsogja a beszédet. A házaspár döbbenten bámulja a képernyőt. A férfi a pattogó zene ütemére egyszer csak masírozni kezd a szobában. Léptei, gesztusai a burleszk határát súrolva felnagyítódnak.*

FÉRFI *(a zene ütemére kiabálja)* Ko-ro-na! Ko-ro-na!

*A nő felkapja az asztalról a rejtvényújságot, és a zene ritmusára apró darabokra tépi.*

NŐ *(kiabálja)* Királyi kellék, hat betű, a harmadik „r”.

FÉRFI *(a zene ütemére kiabálja)* Ko-ro-na!

NŐ *(kiabálja)* Ágaknak, lomboknak kerekded bokrozata. Hat

betű, a harmadik „r”.

FÉRFI *(a zene ütemére kiabálja)* Ko-ro-na!

NŐ *(kiabálja)* Pénznem, hat betű, a harmadik „r”.

FÉRFI *(a zene ütemére kiabálja)* Ko-ro-na. *(letépi az*

*ablakról a sötétítő függöny)*

NŐ *(kiabálja)* Teljes fogfelszínt befedő fogpótlás. Hat

betű, a harmadik „r”.

FÉRFI *(a zene ütemére kiabálja)* Ko-ro-na! *(kitárja az*

*ablakot)*

*Kiállnak az ablakba, s a kitárt ablakon keresztül mámorosan*

*belekiabálják az éjszakába:*

NŐ Vesszen a korona! *(kidobálja az újságpapír darabjait*

*az ablakon)*

FÉRFI Vesszen akorona!

EGYÜTT: Vesszen a korona!

Vesszen a korona!

*A pattogó katonazenét elnyomja a kitárt ablakok mögül*

*kiabáló emberek hangja. A mondatot hatalmas erővel,*

*fenyegetően skandálja a tömeg:*

*„Vesszen a ko-ro-na!*

*Vesszen a ko-rona!”*

*Sötét*

2020. április 5.